KOMMISSIONENS FORORDNING (EF) Nr. 2532/97 af 16. december 1997 om omfordeling inden for toldkontingentet for indførsel af bananer til Fællesskabet af en del af Nicaraguas kvote for 1998 til Costa Rica (EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 404/93 af 13. februar 1993 om den fælles markedsordning for bananer (1), senest ændret ved forordning (EF) nr. 3290/94 (2),
under henvisning til Kommissionens forordning (EF) nr. 478/95 af 1. marts 1995 om supplerende bestemmelser for anvendelsen af Rådets forordning (EØF) nr. 404/93, for så vidt angår ordningen vedrørende toldkontingentet for indførsel af bananer til Fællesskabet og om ændring af forordning (EØF) nr. 1442/93 (3), ændret ved forordning (EF) nr. 702/95 (4), særlig artikel 2, stk. 2, andet afsnit, og
ud fra følgende betragtninger:
Ved forordning (EF) nr. 478/95 er der fastsat nærmere bestemmelser for anvendelsen af den rammeaftale om bananer, der blev indgået som led i de multilaterale handelsforhandlinger i Uruguay-rundens regi; i artikel 1 i forordning (EF) nr. 478/95 er der fastsat en opdeling af toldkontingentet i særkvoter, som tildeles de lande eller grupper af lande, som er nævnt i bilag I til forordningen; i artikel 2, stk. 2, er det fastsat, at hvis et land, som er anført i bilag I, skema 1, ikke kan udføre den samlede eller en del af den mængde, det har fået tildelt, omfordeles mængden;
Nicaragua har meddelt Kommissionen, at landet ikke kan udføre en del af landets kvote af bananer til Fællesskabet i 1998; Nicaragua og Costa Rica har i fællesskab anmodet om, at denne del af Nicaraguas kvote omfordeles til Costa Rica; denne omfordeling bør foretages med henblik på anvendelse i anden periode for indgivelse af licensansøgninger i første kvartal af 1998 -
UDSTEDT FØLGENDE FORORDNING:
Artikel 1
I medfør af artikel 2, stk. 2, andet afsnit, i forordning (EF) nr. 478/95 ændres de andele af toldkontingentet, som er tildelt Costa Rica og Nicaragua, i første kvartal 1998 således:
Costa Rica: 26,4 %
Nicaragua: 0 %.
Artikel 2
Denne forordning træder i kraft dagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 16. december 1997.